A Bizottság 2760/1999/EK rendelete

(1999. december 22.)

a Közösség leginkább rászoruló személyeinek az intervenciós készletekből származó élelmiszerekkel történő ellátására vonatkozó részletes szabályok megállapításáról szóló 3149/92/EGK rendelet módosításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a 2535/95/EK rendelettel [1] módosított, a kijelölt szervezeteknek a Közösség leginkább rászoruló személyei számára történő szétosztás céljából az intervenciós készletekből származó élelmiszerekkel való ellátására vonatkozó általános szabályok megállapításáról szóló, 1987. december 10-i 3730/87/EGK tanácsi rendeletre [2] és különösen annak 6. cikkére,

mivel:

(1) A legutóbb a 267/96/EK rendelettel [3] módosított 3149/92/EGK bizottsági rendelet [4] 4. cikke megállapítja az éves terv végrehajtása céljából a tagállamokban közzétett ajánlati felhívásokra vonatkozó részletes szabályokat. Kifejezetten elő kell írni, hogy az ilyen ajánlati felhívások tartalmazzák az ellátási szolgáltatások teljesítésére vonatkozó valamennyi szükséges rendelkezést, és rendelkezni kell arról, hogy az ellátási szolgáltatások ellenértékét a megállapított követelményeknek való megfelelés érdekében ki lehessen igazítani.

(2) A 3149/92/EGK rendelet 6. cikke úgy rendelkezik, hogy a szállítási költségeket a rendelet mellékletében rögzített átalánydíjtételek alapján kell megtéríteni. A tapasztalatok tükrében ez a rögzítési eljárás már nem megfelelő, és a szállítási költségeket a fenti rendelet 4. cikkének (3) bekezdése szerinti ajánlati felhívási eljárás keretében meghatározott, kellően indokolt, tényleges költségek alapján kell megtéríteni. Rendelkezni kell azonban arról, hogy a jótékonysági szervezet raktárai és a végleges elosztás helye közötti szállítás költségeit az igazoló bizonylatok alapján térítsék meg.

(3) Amennyiben a terv végrehajtásához szükséges termékek egy vagy több tagállamban nem állnak rendelkezésre, a 3149/92/EGK rendelet 7. cikkével összhangban meg kell szervezni a raktározott termékek Közösségen belüli átszállításait. Az ésszerű lebonyolítás érdekében ezeket az átszállításokat az évi tevékenységek kezdetekor kell megszervezni, és rendelkezni kell a megfelelő kiigazításokról.

(4) Az EMOGA Garanciarészlegének elszámolási céljaira az intervenciós készletekből származó marhahús könyv szerinti értéke egyenlő az intervenciós ár és a különböző vágott részekre meghatározott együtthatók szorzatával. Ezeket az együtthatókat a különböző vágott részekre alkalmazott konverziós együtthatók változásai alapján módosítani szükséges, különösen az ilyen termékek piacának irányítására vonatkozóan közzétett ajánlati felhívások keretében.

(5) Fel kell hívni a figyelmet a tagállamoknak azon kötelezettségére, amely szerint minden szükséges intézkedést meg kell tenniük az éves terv megfelelő végrehajtására, valamint az ellátás során észlelt szabálytalanságok megelőzésére és szankcionálására.

(6) Az e rendeletben előírt intézkedések összhangban vannak minden érintett irányítóbizottság véleményével,

ELFOGADTA EZT A RENDELETET:

1. cikk

A 3149/92/EGK rendelet a következőképpen módosul:

1. A 4. cikk a következő (5) bekezdéssel egészül ki:

"(5) Az ajánlati felhívásnak tartalmaznia kell az ellátásra vonatkozó szükséges rendelkezéseket, különösen a termékek minőségének, csomagolásának és címkézésének tekintetében. Az ajánlati felhívásban rendelkezni kell továbbá arról, hogy amennyiben a termékek minősége, csomagolása vagy címkézése az ellátás teljesítésére meghatározott időpontban nem felel meg pontosan a kikötéseknek, de nem akadályozza az árucikkek eredeti felhasználásra történő átvételét, az illetékes hatóságok a kifizetendő összeg kiszámításakor csökkentéseket alkalmazhatnak."

2. A 6. cikk (1) bekezdésének helyébe a következő szöveg lép:

"(1) Az egyes tagállamok illetékes hatóságaihoz benyújtott, kellően megalapozott kérelemre a termékek elosztására kijelölt jótékonysági szervezetek részére meg kell téríteni a tagállam területén a jótékonysági szervezetek raktárai és a kedvezményezettek számára történő szétosztás helyszínei közötti szállítás költségeit."

3. A 6. cikk (2) bekezdését el kell hagyni.

4. A 7. cikk (1) bekezdésének helyébe a következő szöveg lép:

"(1) Amennyiben a tervben szereplő termékek intervencióból nem állnak rendelkezésre abban a tagállamban, amelyben ezekre igény van, a Bizottság a 3730/87/EGK rendelet 6. cikkében megállapított eljárással összhangban engedélyezi a szóban forgó termék átszállítását abból a tagállamból, amelyben a termék intervenciós raktárban rendelkezésre áll, abba a tagállamba, amelyben a terméket a terv végrehajtásához fel fogják használni.

A termékeket átvevő tagállam ajánlati felhívást tesz közzé vagy tétet közzé az ellátás legkedvezőbb feltételeinek meghatározására. A Közösségen belüli szállítás költségeire pénzértékben meghatározott ajánlatot kell benyújtani, az ilyen költségek termékben történő kiegyenlítése nem lehetséges. Az említett ajánlati felhívás keretében a 4. cikk (4) bekezdését kell alkalmazni."

5. A 7. cikk (2) bekezdésének első mondata helyébe a következő szöveg lép:

"A Közösségen belüli szállítás költségeit a Közösség viseli, és megtéríti a tagállam részére."

6. A 9. cikk a következő harmadik bekezdéssel egészül ki:

"A tagállamok minden szükséges intézkedést megtesznek, hogy biztosítsák a terv megfelelő végrehajtását, valamint hogy megelőzzék és szankcionálják a szabálytalanságokat. E célból a tagállamok, valamely korábbi ellátási művelet vagy egyéb hasonló tevékenység során tapasztalt hiányosságok, illetve szabálytalanságok súlyosságától függően, felfüggeszthetik egyes piaci szereplőknek a pályázati eljárásban való részvételét."

7. Az I. melléklet helyébe a következő szöveg lép:

„MELLÉKLET

A. Az 5. cikkben említett együtthatók: kicsontozatlan intervenciós készletek:

- elülső negyedek: 0,35,

- hátulsó negyedek: 0,50.

B. Az 5. cikkben említett együtthatók: kicsontozott intervenciós készletek

Együttható | Tagállam |

Dánia | Franciaország | Írország |

2,0 | Mørbrad | Filet | Fillet |

1,3 | Filet | Faux-filet | Striploin |

1,0 | Inderlår | Tranche | Topsides |

0,7 | Yderlår | Semelle | Silversides |

0,7 | klump | Tranche grasse | Thick flank |

0,7 | Tyksteg | Rumsteak | Rumps |

0,7 | Entrecôte | Entrecôte | Forerib |

0,5 | Egyéb | Egyéb | Egyéb |

8. A II. mellékletet el kell hagyni.

2. cikk

Ez a rendelet az Európai Közösségek Hivatalos Lapjában való kihirdetését követő napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1999. december 22-én.

a Bizottság részéről

Franz Fischler

a Bizottság tagja

[1] HL L 260., 1995.10.31., 3. o.

[2] HL L 352., 1987.12.15., 1. o.

[3] HL L 36., 1996.2.14., 2. o.

[4] HL L 313., 1992.10.30., 50. o.

--------------------------------------------------